15.		Čiastočné späťvzatie žaloby
(§ 144 a § 145 Civilného sporového poriadku)
V Rožňave, dňa 25. 2. 2022	Okresnému súdu Rožňava
	k spisovej značke 1Cb/123/2022
Vec:	Čiastočné späťvzatie žaloby
Dňa 1. 2. 2022 sme podali na Okresný súd Rožňava žalobu žalobcu Exportimport, a.s., Krásnohorská 1, Rožňava, IČO: 12 345 678 proti žalovanému Superobchod, a.s., Hornodolná 5, Rožňava, IČO: 98 765 432, ktorou sa domáhame na žalovanom zaplatenia sumy 1 000 € spolu s úrokom z omeškania vo výške 15 % ročne odo dňa 1. 1. 2020 do zaplatenia. Tento spor sa vedie pod spisovou značkou 1Cb/123/2022.
Vzhľadom k tomu, že dňa 15. 2. 2022, teda po začatí konania, sme obdržali od žalovaného platbu vo výške 1 000 €, čo predstavuje dlžná istina, berieme podanú žalobu v časti o zaplatenie istiny 1 000 € späť a žiadame konanie v tejto časti zastaviť.
Dôkaz – Výpis z bankového účtu žalobcu zo dňa 15. 2. 2022
Naďalej však trváme na zaplatení úroku z omeškania vo výške 15 % ročne zo sumy 1 000 €, a to odo dňa 1. 1. 2020 (deň nasledujúci po dni splatnosti faktúry) až do 15. 2. 2022 (deň zaplatenia dlžnej sumy), čo predstavuje sumu 330,41 €. Taktiež si uplatňujeme nárok na plnú náhradu trov konania. 
Ing. Jozef Úspešný, predseda predstavenstva Exportimport, a.s. 
Poznámky
Žalobca, ktorý podal žalobu, má právo s touto žalobou disponovať, to znamená, že ju môže za konania vziať aj späť, či už celkom alebo len sčasti. Späťvzatím žaloby žalobca prejavuje vôľu, aby súd v spore nekonal a o spore meritórne nerozhodol. Nárok, ktorý si žalobca v žalobe uplatnil, však späťvzatím žaloby nezaniká a možno ho uplatniť znovu. Ak už žalobca žalobu zobral späť, toto späťvzatie nemožno odvolať. Ak je žaloba vzatá späť celkom, súd uznesením konanie zastaví. Pri čiastočnom späťvzatí súd zastaví konanie len v tejto časti. O čiastočnom späťvzatí žaloby rozhodne súd v rozhodnutí vo veci samej. Ak je žaloba vzatá späť sčasti pred jej doručením žalovanému, koná súd o zvyšku nároku bez rozhodovania o zastavení konania v tejto časti. Súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu alebo pojednávanie. Súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu.
Treba tiež zdôrazniť, že súdny poplatok splatný podaním žaloby sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz.

Zmena žaloby
§ 139 zákona č. 160/2015 Z. z. 
Civilný sporový poriadok
citácia na str. 382
Žalobca môže počas konania so súhlasom súdu meniť žalobu.
§ 140 zákona č. 160/2015 Z. z. 
Civilný sporový poriadok
(1)	Zmena žaloby je návrh, ktorým sa rozširuje uplatnené právo alebo sa uplatňuje iné právo.
(2)	Zmenou žaloby je i podstatná zmena alebo doplnenie rozhodujúcich skutočností tvrdených v žalobe.
(3)	Za zmenu žaloby sa nepovažuje úkon žalobcu, ktorým mení uplatnený nárok, ak určitý spôsob usporiadania vzťahu medzi stranami vyplýva z osobitného predpisu.
§ 141 zákona č. 160/2015 Z. z. 
Civilný sporový poriadok
Ak zmena žaloby nastala pred jej doručením žalovanému, koná súd o zmenenej žalobe bez rozhodovania o pripustení zmeny žaloby okrem prípadu, keď súd rozhoduje podľa § 143 ods. 2.
§ 142 zákona č. 160/2015 Z. z. 
Civilný sporový poriadok
(1)	O prípustnosti zmeny žaloby súd rozhodne spravidla na pojednávaní, na ktorom bola zmena navrhnutá, alebo na pojednávaní, ktoré nasleduje bezprostredne po tom, ako bola zmena žaloby uplatnená podaním mimo pojednávania.
(2)	Uznesenie, ktorým súd pripustil zmenu žaloby, doručuje súd subjektom, ak neboli prítomné na pojednávaní, na ktorom nastala zmena, do vlastných rúk.
§ 143 zákona č. 160/2015 Z. z. 
Civilný sporový poriadok
(1)	Súd nepripustí zmenu žaloby, ak by výsledky doterajšieho konania nemohli byť podkladom na konanie o zmenenej žalobe.
(2)	Súd nepripustí zmenu žaloby ani vtedy, ak by na konanie o zmenenej žalobe bol vecne alebo kauzálne príslušný iný súd.
(3)	Ak súd nepripustí zmenu žaloby, pokračuje v konaní o pôvodnej žalobe.
Späťvzatie žaloby
§ 144 zákona č. 160/2015 Z. z. 
Civilný sporový poriadok
Žalobca môže vziať žalobu späť.